KOMISIJOS REGLAMENTAS (EB) Nr. 1194/2004
2004 m. birželio 28 d.
nustatantis pereinamąsias priemones parduodant maksimalų 300 000 tonų kviečių kiekį iš Lenkijos valstybės rezervų
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į Čekijos Respublikos, Estijos, Kipro, Latvijos, Lietuvos, Vengrijos, Maltos, Lenkijos, Slovėnijos ir Slovakijos stojimo sutartį,
atsižvelgdama į Čekijos Respublikos, Estijos, Kipro, Latvijos, Lietuvos, Vengrijos, Maltos, Lenkijos, Slovėnijos ir Slovakijos stojimo aktą, ir ypač jo 41 straipsnio 1 dalį,
kadangi:
(1)
Remiantis 2003 m. lapkričio 10 d. Komisijos reglamento (EB) Nr. 1972/2003 6 straipsniu dėl pereinamųjų priemonių, priimtų prekybos žemės ūkio produktais srityje dėl Čekijos Respublikos, Estijos, Kipro, Latvijos, Lietuvos, Vengrijos, Maltos, Lenkijos, Slovėnijos ir Slovakijos (1) įstojimo, Lenkijos vyriausybė informavo Komisiją apie ketinimą parduoti maksimalų 300 000 tonų kviečių kiekį iš valstybės rezervo rotacijos procedūros rėmuose.
(2)
Tokio didelio kviečių kiekio pardavimas gali sutrikdyti Bendrijų grūdų rinką. Dėl to būtina imtis pereinamųjų priemonių apibrėžti pardavimo sąlygas, analogiškų toms, kurios yra nustatytos 1993 m. liepos 28 d. Komisijos reglamentu (EB) Nr. 2131/93, dėl intervencinių organų sandėliuotų grūdų pardavimo procedūrų ir sąlygų (2), kad visi ūkio subjektai ir rinkos sąlygos būtų traktuojamos vienodai.
(3)
Galimas tokių kviečių atsargų perskirstymas taip pat gali sutrikdyti Bendrijos rinką, reiktų nustatyti procedūrą, leidžiančią Komisijai tvirtinti perskirstymo tvarką.
(4)
Šiame reglamente numatytos priemonės atitinka Grūdų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Šis reglamentas nustato pereinamąsias maksimalaus 300 000 tonų kviečių kiekio iš valstybės rezervų, kuriais disponuoja Lenkijos vyriausybė 2004 m. gegužės 1 d., pardavimo ir tolimesnio perskirstymo taisykles.
2 straipsnis
Agentūra, kuriai patikėtas Lenkijos atsargų valdymas ir kurios duomenys pateikti priede, iki 2004 m. rugpjūčio 31 d. pradės kviečių, išvardintų 1 straipsnyje, pardavimą Bendrijos rinkoje nuolatinio konkurso tvarka.
Šiame reglamente pardavimas konkurso tvarka reiškia konkurso pasiūlymų surinkimą kvietimo į konkursą tvarka, sutartį pasiūlant subjektui, kurio pasiūlyta kaina yra geriausia ir labiausiai atitinka šio reglamento reikalavimus.
3 straipsnis
2 straipsnio pirmoje dalyje paminėta Agentūra turi paskelbti pranešimą apie konkursą mažiausiai trys dienos iki pasiūlymų pateikimo pirmojo termino pabaigos.
Pranešime apie konkursą, be kita ko, turi būti nurodyta:
a)
pasiūlymų pateikimo kiekvienam daliniam konkursui terminas ir adresas pasiūlymams teikti;
b)
minimalūs kiekiai, sudarantys pasiūlymą;
c)
garantiniai reikalavimai ir atleidimo nuo jų sąlygos;
d)
pagrindiniai fiziniai ir technologiniai įvairių partijų parametrai;
e)
sandėliavimo vieta bei sandėliuotojo pavadinimas ir adresas;
f)
atsiskaitymo sąlygos.
Pasiūlymų pateikimo terminas pirmam daliniam konkursui yra penkta darbo diena po šio reglamento paskelbimo Europos Sąjungos oficialiajame leidinyje dienos.
4 straipsnis
Konkurso laimėtojai privalo pateikti bent jau lygią kainą už atitinkamą grūdų kokybę bei už reprezentacinį kiekį sandėliavimo vietos rinkoje arba, jeigu tai yra neįmanoma, nuo sandėliavimo vietos artimiausioje rinkoje, įvertinant transportavimo išlaidas. Ji negali būti žemesnė nei 108,76 eurų už toną.
5 straipsnis
2 straipsnio pirmoje dalyje paminėta Agentūra imasi visų veiksmų, būtinų, kad prieš pateikdami savo pasiūlymus, suinteresuoti asmenys galėtų įvertinti parduotinų grūdų kokybę.
6 straipsnis
2 straipsnio pirmoje dalyje minėta Agentūra nedelsdama informuoja visus konkurso dalyvius apie konkurso rezultatus. Per tris darbo dienas nuo minėto pranešimo dienos konkurso laimėtojams registruotu laišku arba elektroniniu paštu Agentūra nusiunčia pranešimus apie sutarties sudarymą.
7 straipsnis
Vėliausiai iki kitos savaitės antradienio po pasiūlymų pateikimo pabaigos 2 straipsnio pirmoje dalyje minėta Agentūra informuoja Komisiją apie parduotus kiekius bei įvairių parduotų grūdų partijų vidutines kainas.
8 straipsnis
Šio reglamento nustatytų kviečių atsargų galimo perskirstymo tvarką prieš ją taikant turi patvirtinti Komisija, tam, kad būtų išvengta bet kokių sutrikimų Bendrijos grūdų rinkoje.
9 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. birželio 28 d.